ປ. ໂອບາມາ ໄປພົບພໍ້ກັບ ຄອບຄົວ ຂອງຜູ້ເຄາະຮ້າຍ ຈາກການສັງຫານໝູ່ ຢູ່ລັດໂຄໂລຣາໂດ (ສະໄລດ໌)
ປະທານາທິບໍດີ ໂອ​ບາ​ມາ ໄປພົບປະ ກັບພວກຄອບຄົວ ທີ່ສູນເສຍ ສະມາຊິກໄປ ໃນການສັງຫານໝູ່ຢູ່ລັດໂຄໂລຣາໂດ ທີ່ເອົາຊີວິດ 12 ຄົນ ລວມທັງເດັກຍິງອາຍຸ 6 ປີ.
ປະທານາທິບໍດີສະຫະລັດ ທ່ານບາຣັກ ໂອບາມາ ເດີນທາງໄປຢ້ຽມຢາມລັດໂຄໂລຣາໂດ ໃນວັນອາທິດມື້ນີ້ ເພື່ອພົບພໍ້ພວກຄອບຄົວທີ່ສູນເສຍສະມາຊິກໄປ ໃນການສັງຫານໝູ່ ທີ່ໂຮງສາຍຮູບເງົາ ໃກ້ນະຄອນແດນເວີ ທີ່ໄດ້ເຮັດໃຫ້ 12 ຄົນເສຍຊີວິດ ລວມທັງເດັກຍິງ ອາຍຸ 6 ປີ ແລະເຮັດໃຫ້ອີກຫລາຍສິບຄົນ ໄດ້ຮັບບາດເຈັບ ໃນວັນເສົາວານນີ້ ຊ່ຽວຊານດ້ານລະເບີດ ໄດ້ກໍາຈັດວັດຖຸລະເບີດໃຫຍ່ທັງໝົດ ທີ່ມືປືນ ໄດ້ຫ້າງໄວ້ເປັນກັບດັກ ຢູ່ທີ່ອາພາດເມັນຂອງຕົນນັ້ນ ຫົວໜ້າຕໍາຫລວດຂອງເມືອງ Aurora ທ່ານ Dan Oates ເວົ້າວ່າ ອາພາດເມັນດັ່ງກ່າວ ແມ່ນໄດ້ຖືກຫ້າງລະເບີດໄວ້ ເພື່ອສັງຫານຜູ້ໃດກໍຕາມ ທີ່ຈະເຂົ້າໄປໃນຫັ້ນກ່ອນໝູ່ ຊຶ່ງ ທ່ານກ່າວຕໍ່ໄປວ່າ ກໍຄົງຈະແມ່ນເຈົ້າໜ້າທີ່ຕໍາຫລວດ ທີ່ຈະເຂົ້າໄປກ່ອນໝູ່ໝົດ ພວກເຈົ້າໜ້າທີ່ເວົ້າວ່າ ທ້າວ James Holmes ນັກຮຽນ ອາຍຸ 24 ປີ ໄດ້ຍິງປືນກວດ ເຂົ້າໃສ່ຝຸງຄົນ ຢູ່ໃນໂຮງສາຍຮູບເງົາທີ່ແອອັດແຫ່ງນຶ່ງໃນເຊົ້າວັນສຸກທີ່ຜ່ານມາ ທີ່ເມືອງ Aurora ທ້າວ Holmes ທີ່ປະກອບອາວຸດຢ່າງໜັກ ໄດ້ຖືກຈັບໃນທັນທີ ຢູ່ນອກໂຮງສາຍຮູບເງົາ ລຸນຫຼັງການນອງເລືອດດັ່ງກ່າວ ຊຶ່ງຜູ້ກ່ຽວມີປືນຍາວນຶ່ງກະບອກ, ປືນລູກຊອງນຶ່ງກະບອກ, ປືນສັ້ນສອງກະບອກ, ໜ້າກາກກັນອາຍແກສ ແລະນຸ່ງເສື້ອກັນກະສູນປືນ ເວລານີ້ ຜູ້ກ່ຽວ ຖືກຂັງດ່ຽວຢູ່ໃນຄຸກແຫ່ງນຶ່ງ